Document ID: 31999D0807

KOMMISSIONENS BESLUTNING
af 17. november 1999
om EF's bidrag til finansiering af et program for bekæmpelse af skadegørere på planter og planteprodukter i de franske oversøiske departementer for 1999
(meddelt under nummer K(1999) 3772)
(Kun den franske udgave er autentisk)
(1999/807/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer(1), senest ændret ved forordning (EF) nr. 1257/1999(2), særlig artikel 11, stk, 3, første afsnit, og
ud fra følgende betragtninger:
(1) I Kommissionens beslutning 93/522/EØF(3), senest ændret ved beslutning 96/633/EF(4), er det fastlagt, hvilke foranstaltninger EF kan finansiere under programmerne for bekæmpelse af skadegørere på planter og planteprodukter i de franske oversøiske departementer og på Azorerne og Madeira
(2) de specifikke dyrkningsvilkår i de franske oversøiske departementer kræver særlig opmærksomhed; det er nødvendigt i disse departementer at iværksætte nye foranstaltninger for den vegetabilske produktion, navnlig plantesundhedsforanstaltninger, eller at udbygge de eksisterende foranstaltninger;
(3) udgifterne til de plantesundhedsforanstaltninger, der skal iværksættes eller udbygges bliver særdeles store;
(4) de franske myndigheder har forelagt Kommissionen et foranstaltningsprogram; i programmet fastlægges det, hvilke mål der skal nås, hvilke foranstaltninger der skal gennemføres, hvor længe de skal løbe, og hvor store udgifterne til dem bliver, så EF eventuelt kan bidrage til finansieringen;
(5) EF's bidrag kan højst være på et beløb svarende til 60 % af de støtteberettigede udgifter, og udgifter til beskyttelse af bananer kan ikke komme i betragtning;
(6) de foranstaltninger til beskyttelse af afgrøderne i de oversøiske franske departementer, der under strukturfondene er planlagt i de samlede programmeringsdokumenter for perioden 1994-1999, må ikke være de samme som foranstaltningerne i dette program;
(7) de foranstaltninger, der er planlagt i EF's rammeprogram for forskning og teknologisk udvikling, må ikke være de samme som foranstaltningerne i dette program;
(8) Den Stående Komité for Plantesundhed har ud fra de tekniske oplysninger fra Frankrig kunnet analysere situationen på en præcis og udtømmende måde;
(9) de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -
VEDTAGET FØLGENDE BESLUTNING:
Artikel 1
EF's bidrag til det officielle program for bekæmpelse af skadegørere på planter og planteprodukter i de franske oversøiske departementer, som Frankrig har forelagt for 1999, godkendes.
Artikel 2
Det officielle program består af fire delprogrammer:
1) Et delprogram for departementet Guadeloupe bestående af fire dele:
- strukturer til evaluering, analyse og påvisning af plantesundhedsrisici
- bekæmpelse af de vigtigste skadegørere
- "labo vert" (et mobilt laboratorium)
- regional struktur til forsøg med og anvendelse af plantebeskyttelsesteknikker
2) Et delprogram for departementet Guyana bestående af tre dele:
- strukturer til evaluering, analyse og påvisning af plantesundhedsrisici
- styring af metoder til bekæmpelse af de vigtigste skadegørere
- udvikling af teknikker til biologisk skadegørerbekæmpelse i afgrøder
3) Et delprogram for departementet Réunion bestående af tre dele:
- strukturer til evaluering, analyse og påvisning af plantesundhedsrisici
- udvikling af metoder til bekæmpelse af de vigtigste skadegørere
- anvendt forskning vedrørende skadegørere.
4) Et delprogram for departementet Martinique bestående af tre dele:
- en øget indsats for sporing af skadegørere
- bekæmpelse af de vigtigste skadegørere
- biologisk og integreret skadegørerbekæmpelse i afgrøder.
Artikel 3
EF's bidrag til finansiering af det program, som Frankrig har indgivet, kan for 1999 højst udgøre, hvad der svarer til 60 % af udgifterne til støtteberettigede foranstaltninger som fastlagt i beslutning 93/522/EØF, idet der dog er en øvre grænse på 700000 EUR (eksklusive moms).
Bilag I til nærværende beslutning indeholder en oversigt over omkostningerne ved programmet og finansieringen heraf.
Artikel 4
Der udbetales et forskud til Frankrig på 300000 EUR.
Artikel 5
EF-støtten ydes til delvis dækning af udgifterne til de støtteberettigede foranstaltninger i forbindelse med aktionerne under det program, som Frankrig har opstillet, og hvortil der i perioden 1. oktober - 31. december 1999 er blevet afsat de nødvendige finansielle midler. Fristen for betaling af udgifter til disse foranstaltninger udløber den 30. september 2000, og retten til EF-finansiering fortabes i tilfælde af uberettiget forsinkelse.
Hvis det er nødvendigt at anmode om forlængelse af fristen for betaling, skal de ansvarlige myndigheder indgive en behørigt begrundet anmodning inden udløbet af den fastsatte frist.
Artikel 6
I bilag II er det fastsat, hvilke bestemmelser der gælder for programmets finansiering, hvilke kriterier der gælder for overholdelse af EF-politikkerne, og hvilke oplysninger Frankrig skal meddele Kommissionen.
Artikel 7
Eventuelle offentlige kontrakter i forbindelse med investeringer, der er omfattet af denne beslutning, skal indgås under overholdelse af EF-bestemmelserne.
Artikel 8
Denne beslutning er rettet til Den Franske Republik.
Udfærdiget i Bruxelles, den 17. november 1999.

Labels: 16
19
5
6
18